Z m l u v a

medzi Slovenskou republikou a Českou republikou o zmene článku 38 Zmluvy medzi Slovenskou republikou a Českou republikou o vytvorení colnej únie, podpísanej v Prahe dňa 29. októbra 1992

Slovenská republika a Česká republika (ďalej len „Zmluvné strany“), majúc na zreteli záväzky plynúce z budúceho členstva oboch Zmluvných strán v Európskej únii, sa dohodli na zmene článku 38 Zmluvy medzi Slovenskou republikou a Českou republikou o vytvorení colnej únie, podpísanej v Prahe dňa 29. októbra 1992, takto :

	Za pôvodný text článku 38 Zmluvy medzi Slovenskou republikou a Českou republikou o vytvorení colnej únie, podpísanej v Prahe dňa 29. októbra 1992, ktorý sa stáva odsekom 1 tohto článku, sa vkladajú odseky 2 a 3 nasledujúceho znenia:

„2. Platnosť tejto Zmluvy bude ukončená, ak sa jedna zo Zmluvných strán stane členským štátom Európskej únie. V takomto prípade sa skončí platnosť tejto Zmluvy dňom, ktorý bude totožný s dňom nadobudnutia platnosti zmluvy, na základe ktorej bude založené členstvo tejto Zmluvnej strany v Európskej únii. Písomnú informáciu o vyššie uvedenej skutočnosti obdrží druhá Zmluvná strana diplomatickou cestou najneskôr v deň predchádzajúci dňu skončenia platnosti tejto Zmluvy.

	3. Platnosť tejto Zmluvy sa skončí automaticky, ak sa obe Zmluvné strany stanú členskými štátmi Európskej únie súčasne. V tomto prípade bude deň skončenia platnosti tejto Zmluvy totožný s dňom nadobudnutia platnosti zmluvy, na základe ktorej bude založené členstvo Zmluvných strán v Európskej únii.“

	Táto Zmluva je neoddeliteľnou súčasťou Zmluvy medzi Slovenskou republikou a Českou republikou o vytvorení colnej únie, podpísanej v Prahe dňa 29. októbra 1992. Podlieha vnútroštátnemu schváleniu každej Zmluvnej strany a nadobudne platnosť šesťdesiatym dňom odo dňa doručenia neskoršej diplomatickej nóty o tomto schválení.

Dané v ........................... dňa ......................... v dvoch pôvodných vyhotoveniach, každé v jazyku slovenskom a českom, pričom obe znenia majú rovnakú platnosť.

Za Slovenskú republiku						      Za Českú republiku